LIITE

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Lechazo de Castilla y León”

EU-nro: PGI-ES-02188 – 26.9.2016

SAN ( ) SMM ( X )

1. Hakijaryhmä ja oikeutettu etu

Nimi: Consejo Regulador de la Indicación Geográfica Protegida Lechazo de Castilla y León Osoite: Ctra. La Aldehuela, no 23 49029 Zamora Zamora ESPANJA Puh. +34 980525340/616007356 Sähköposti: info@lechazodecastillayleon.es

Hakijaryhmä edustaa ”Lechazo de Castilla y León” -tuotteen tuottajien yhteisiä etuja; se on oikeutettu osapuoli suojatun maantieteellisen merkinnän ”Lechazo de Castilla y León” tuote-eritelmän muutosta koskevassa hakemuksessa ja puolustaa kyseisen tuotteen suojaa.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperän todistaminen — ☒ Tuotantomenetelmä — ☐ Yhteys maantieteelliseen alkuperään — ☒ Merkitseminen: — ☒ muut (Valvontaelin).

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Muutos 1

Tuotteen kuvaus: poistetaan vaatimus juottokaritsojen suurimman sallitun elopainon tarkastamisesta teurastamossa teurastusajankohtana.

Tämä teurastamossa teurastusajankohtana tehtävä elopainon mittaus on syytä poistaa, koska sen lisäksi jo tarkastetaan ruhopaino, joka on tarkempi ja objektiivisempi mitta kuin elopaino ja korreloi suoraan sen kanssa.

Juottokaritsojen ruhopainon tarkastamisen sekä ruhon laadun määrittämisen kannalta merkittävämpien vaatimusten kuten ruokavaliotyypin, värin ja lihakkuus- ja rasvaisuusluokan, jotka kaikki ovat SMM:n ”Lechazo de Castilla y León” tuote-eritelmään sisältyviä parametreja, voimassa pitämisen ansiosta tuote vastaa edelleen kyseisen SMM:n piiriin kuuluvalle karitsanlihalle asetettuja laatukriteerejä.

Lisäksi on aiheellista täsmentää, että SMM:n ”Lechazo de Castilla y León” kattamien ruhojen luokittelu- ja merkintäprosessissa edellytetään jokaisen ruhon tutkimista. Jos ruho ei ole tuote-eritelmässä määriteltyjen painohaarukoiden rajoissa, se hylätään automaattisesti. Ruhoille, joiden paino on tuote-eritelmän mukainen, suoritetaan muiden parametrien (lihakkuus, lihan väri, ulkoisen rasvan väri, munuaisrasvan määrä, vatsapaidan olemassaolo jne.) tarkastus.

Poistettava teksti

Elopaino teurastettaessa: 9–12 kg.

Muutos 2

Tuotteen kuvaus: poistetaan eläimen teurastusiän tarkastaminen.

Termi ’juottokaritsa’ tarkoittaa sitä, että karitsaa ruokitaan yhä lammasemon maidolla. Näin ollen termi liittyy suoraan ruokavaliotyyppiin eikä ikään. Ikä määräytyy luonnollisen vieroituksen ajankohdan mukaan.

Tämän poiston tarkoituksena on välttää tarkastusten päällekkäisyydet, koska asianomainen parametri liittyy toisiin tuote-eritelmässä oleviin parametreihin, jotka tarkastetaan, kuten ruhopainoon, väriin ja rasvapitoisuuteen.

Teurastusiän tarkastaminen ehdotetaan poistettavaksi, koska ruhojen yksilöllinen tarkastus takaa tuote-eritelmässä määriteltyjen laatuparametrien noudattamisen.

Tämän tyyppisten nuorten eläinten, joita ruokitaan yksinomaan emonmaidolla, ruhojen laadun määrittelemisessä käytettävät pääasialliset kriteerit ovat väri, rasvaisuus ja paino.

Ruhon paino riippuu oleellisesti teurastusiästä: mitä vanhempi eläin on, sitä enemmän ruho painaa.

Tuote-eritelmän mukaiset tarkastukset riittävät takaamaan sen, että eläintä ruokitaan teurastukseen asti yksinomaan emonmaidolla, mikä on olennainen tekijä tuotteen erikoislaadun kannalta. Lisäksi suoritetaan tarkastuksia, joiden tarkoituksena on varmistaa, että karitsat saavat ravinnokseen vain emonmaitoa:

— niiden lammastilojen rekisteröinti ja säännöllinen tarkastaminen, joissa karitsoja ruokitaan yksinomaan emonmaidolla;

— ruhon värin tarkastaminen (maitoruokinnan tuloksena väri on hennon vaaleanpunainen tai helmiäisenvalkoinen);

— ulkoisen rasvan, vatsapaidan ja munuaisrasvan tarkastaminen (väri vahamaisen valkoinen, peittää vähintään 50 % munuaisten pinnasta);

— lopputuotteen aistinvarainen analysointi.

SMM:n ”Lechazo de Castilla y León” kattamien ruhojen luokittelu- ja merkintäprosessissa ruhot tutkitaan yksitellen, ja siihen kuuluu edellä mainittujen parametrien tarkistus. Näin ollen juottokaritsojen ruhon painon, värin ja rasvaisuuden tarkastaminen takaa sen, että eläimet teurastetaan enintään 35 päivän ikäisenä ja että niitä ruokitaan emonmaidolla. Jos luokiteltavaksi esitettäisiin yli 35 päivän ikäisen, normaalisti ja tasapainoisesti kehittyneen eläimen ruho, sen paino olisi suurempi kuin vahvistettu ruhon enimmäispaino ja se hylättäisiin. Jos kuitenkin kyseinen eläin on yli 35 päivän ikäinen eikä sen ruhopaino ylitä vahvistettua enimmäispainoa (mikä on erittäin harvinaista), luokittelu evättäisiin, koska eläimen mittasuhteet eivät olisi tasapainoiset, siltä puuttuisi munuaisrasvaa ja sen lihan väri olisi tummempi.

Näin ollen juottokaritsojen ruhon painon, värin ja rasvaisuuden tarkastaminen takaa sen, että eläimet teurastetaan enintään 35 päivän ikäisenä ja että niitä ruokitaan emonmaidolla. Tällä muutoksella ei ole vaikutusta tuotantomenetelmään eikä lopullisen tuotteen laatuun.

Poistettava teksti

Ikä teurastettaessa: enintään 35 päivää.

Muutos 3

Tuotteen kuvaus:

Tämän kohdan sanamuotoa on muutettu ruhon painon ja tuotteen tarjontamuodon välisen sekaannuksen välttämiseksi, ja paikallisen ilmauksen ”lechazo” (juottokaritsa) alkuperästä on esitetty laajempia tietoja. Tuotteen tarjontamuotoihin on myös lisätty mahdollisuus tarjota tuotetta puoliruhona ja ensimmäisinä paloina, sillä kuluttajien ruokatottumukset ovat kehittyneet seurauksena väestössä tapahtuneista sosiodemografisista muutoksista, jotka ovat muokanneet kulutustottumuksia. Yksi muuttuneista tottumuksista on elintarvikkeiden kysyntä aiempaa pienempinä määrinä perhekoon pienentymisen vuoksi, mutta tuotteiden laatu ei kuitenkaan saa heikentyä.

Tuote-eritelmän nykyinen sanamuoto:

Ilmauksella ”lechazo” tarkoitetaan vielä imettävän lampaan joko uros- tai naaraspuolista karitsaa. Ilmausta käytetään Duero-joen laakson alueella.

”Lechazo de Castilla y León” -tuotantoon soveltuvat lampaat kuuluvat seuraaviin rotuihin:

— Churra

— Castellana

— Ojalada,

ja ainoastaan kyseisten rotujen väliset risteytykset ovat sallittuja.

”Lechazo de Castilla y León” -juottokaritsa täyttää seuraavat vaatimukset:

— uros- tai naaraspuolinen karitsa

— elopaino teurastettaessa: 9–12 kg

— ikä teurastettaessa: enintään 35 päivää.

Suojattu maantieteellinen merkintä ”Lechazo de Castilla y León” kattaa voimassa olevien laatuvaatimusten mukaisiin luokkiin ”extra” ja ”primera” kuuluvat ruhot, joilla on seuraavat ominaisuudet:

— ruhon paino: kaksi mahdollista tarjontamuotoa: a) pää, sisälmykset ja vatsapaita poistettu: 4,5–7 kg b) pää, sisälmykset ja vatsapaita mukana: 5,5–8 kg

— rasvan ominaisuudet: ulkoinen rasva vahamaisen valkoista. Ruho on vatsapaidan peittämä. Vähintään puolet munuaisten pinnasta on rasvan peitossa.

— lihakkuus: rakenne suoraviivainen tai hieman kupera.

Tasapainoiset mittasuhteet.

Ruhon muodot lievästi pyöreät.

— lihan väri: helmiäisenvalkoinen tai hennon vaaleanpunainen.

— lihan ominaisuudet: hyvin murea liha, jossa on vähän lihaskudosten välistä rasvaa, erittäin mehevä ja pehmeärakenteinen.

Karitsoja ruokitaan yksinomaan emonmaidolla.

Muutetaan seuraavasti:

Tuote on peräisin lampaan joko uros- tai naaraspuolisesta karitsasta, joka on syntynyt ja kasvatettu Kastilia ja Leónin itsehallintoalueen alueella, kuuluu rotuihin Churra, Castellana tai Ojalada tai on näiden rotujen risteytys ja jota on ruokittu yksinomaan emonmaidolla.

”Lechazo” (juottokaritsa) on paikallinen ilmaus, joka on johdettu sanasta ”leche” (maito) ja joka tarkoittaa joko uros- tai naaraspuolista lampaan karitsaa, joka imee vielä emonsa maitoa.

Suojattu maantieteellinen merkintä ”Lechazo de Castilla y León” kattaa ruhot, joilla on seuraavat ominaisuudet:

— ruhon paino: 4,5–7 kg. Jos ruho tarjotaan päineen ja sisälmyksineen, paino on 1 kg:n suurempi.

— ruhon luokitus: luokka A, korkea laatu lampaanruhojen luokittelua koskevien voimassa olevien EU:n sääntöjen mukaisesti;

— tarjontamuodot: ruho päineen ja sisälmyksineen, ruho ilman päätä ja sisälmyksiä, puoliruho ja ensimmäiset palat;

— lihakkuus: rakenne suoraviivainen tai hieman kupera, mittasuhteet tasapainoiset ja muodot lievästi pyöreät;

— rasvan ominaisuudet: ulkoinen rasva vahamaisen valkoista. Vatsapaita päällystää ruhon. Vähintään puolet munuaisten pinnasta on rasvan peitossa;

— lihan väri: helmiäisenvalkoinen tai hennon vaaleanpunainen.

— lihan ominaisuudet: hyvin murea liha, jossa on vähän lihaskudosten välistä rasvaa, erittäin mehevä ja pehmeärakenteinen.

Muutos 4

Maantieteellinen alue:

Maantieteellistä tuotantoaluetta, joka ennen rajoittui tiettyihin pääasiassa viljanviljelyyn keskittyviin kuntiin, laajennetaan niin, että se käsittää koko Kastilia ja Leónin itsehallintoalueen. Laajentaminen perustuu vilja-alaa koskeviin tietoihin, jotka käyvät ilmi viime vuosien YMP-ilmoituksista ja koskevat kyseisen alueen kaikkia kuntia, sekä siihen, että alkuperäisten Churra-, Castellana- ja Ojalada-rotujen lampaita on perinteisesti kasvatettu koko Kastilia ja Leónin alueella. Näiden tietojen analysointi osoittaa, että 94,57 prosenttia Kastilia ja Leónin alueen kunnista on viljankasvatusaluetta. Koska tuote-eritelmässä vahvistetaan lopullisen tuotteen alueen maantieteeseen liittävä yhdysside alkuperäislampaiden ja viljankasvatusalueen välillä, on järkevää laajentaa tuotantoalue käsittämään koko Kastilia ja Leónin alue, sillä niiden kuntien lukumäärä, jotka jäisivät tuotantoalueen ulkopuolelle, on merkityksetön.

Näin ollen tuotanto on sallittua alueen reunamilla, jossa on lisäksi runsaita luonnonniittyjä, joilla on merkittävä asema karjan ruokinnassa.

Ehdotettu suojattua maantieteellistä merkintää ”Lechazo de Castilla y León” vastaava maantieteellinen alue olisi pinta-alaltaan 36 443 km2 suurempi kuin tuote-eritelmän nykyisin rekisteröidyssä versiossa oleva 57 784 km2.

Tuote-eritelmän nykyinen sanamuoto:

Tuotantoalue: ne Kastilia ja Leónin kunnat, jotka kuuluvat lammasrotujen Churra, Castellana ja Ojalada luontaiseen esiintymisalueeseen (tuote-eritelmässä esitetään tuotantoalueeseen kuuluvien kuntien luettelo, jota ei ole tarpeen toistaa tässä).

Teurastus- ja jälkikäsittelyalue: Kastilia ja Leónin alue.

Muutetaan seuraavasti:

Suojatun merkinnän kattamien juottokaritsojen maantieteellinen tuotantoalue sekä teurastus- ja jälkikäsittelyalue käsittää koko Kastilia ja Leónin itsehallintoalueen.

Muutos 5

Alkuperätodisteet:

Kohta on muotoiltu kokonaan uudelleen sen ymmärtämisen helpottamiseksi ja sen mukauttamiseksi voimassa oleviin sääntöihin.

Siihen on tehty selvennyksiä, jotka koskevat tiloilla olevien eläinten rotupuhtautta ja juottokaritsojen ruokintaa yksinomaan emonmaidolla, jotta voidaan taata tietyt olennaiset seikat, jotka antavat tuotteelle sen ominaispiirteet.

Eläinten tunnistamista tiloilla muutetaan: nykyisessä tuote-eritelmässä määrätään, että eläimet tunnistetaan vasempaan korvaan kiinnitettävällä korvamerkillä, jossa on kaksi isoa kirjainta (tilan tunnistuskoodi) ja niiden jäljessä järjestysnumero ja eläimen syntymäaika. Tällaisesta tunnistamisesta ei määrätä voimassa olevassa lainsäädännössä, minkä vuoksi eläimellä on oltava kaksi erilaista korvamerkkiä.

Siksi karitsojen tunnistamista muutetaan: sitä ei tarvitse suorittaa nykyisen tuote-eritelmän mukaisesti syntymähetkellä vaan vasta ennen tilalta pois vientiä, kuten voimassa olevassa lainsäädännössä (kuninkaan asetuksen Real Decreto 685/2013, de 16 de septiembre, por el que se establece un sistema de identificación y registro de los animales de las especies ovina y caprina 4 artiklan 6 kohta) säädetään.

Uuteen muotoiluun sisältyy eläinten kuljetuksen valvontaa koskevia uusia seikkoja, jotka ovat tärkeitä eläinten hyvinvoinnin ja lihan ominaispiirteiden kannalta.

Alakohta, jossa mainitaan ruhojen luokituskomitean toiminta, on poistettu, koska se ei enää ole sertifiointimenettelyn mukainen.

Tuotteen mukana kuljetuksen aikana olevien fyysisten tunnisteiden sisältöä ei enää mainita, koska kyseisistä tunnisteista esitetään yksityiskohtaiset tiedot merkintöjä koskevassa kappaleessa. Lisäksi täsmennetään, että tunnistaminen on tehtävä teurastamossa.

Kohtaan on lisätty komission täytäntöönpanoasetuksen (EU) N:o 668/2014 4 artiklan 2 kohdan säännökset.

Siihen on lisätty myös juottokaritsojen tuotannon valvonta, kuljetus ja teurastus sekä ruhojen jälkikäsittely ja luokitus.

Myös lopullisen tuotteen valvonta aistinvaraisen analyysin avulla laboratoriossa, jolla on tarvittavat kokemus, laitteet, infrastruktuuri ja henkilöstö kyseisten tehtävien hoitamiseen, on lisätty tähän kohtaan.

Viittaukset sääntelyneuvostoon on poistettu, jotta ei aiheutettaisi rajoituksia tavaroiden ja palvelujen vapaaseen liikkuvuuteen.

Tuote-eritelmän nykyinen sanamuoto:

Valvonta ja sertifiointi

Juottokaritsat, joita voidaan käyttää asianomaisella suojatulla maantieteellisellä merkinnällä suojatun lihan tuotantoon, ovat peräisin rekisteröidyiltä tiloilta.

Suojattujen juottokaritsojen on oltava C kohdassa mainituilla tuotantoalueilla sijaitsevilla lammastiloilla syntyneitä ja kasvatettuja.

Ne tunnistetaan syntyessään vasempaan korvaan kiinnitettävällä korvamerkillä, jossa on kaksi isoa kirjainta (tilan tunnistuskoodi) ja niiden jäljessä järjestysnumero ja syntymätodistuksen mukainen syntymäaika.

Teurastus ja käsittely tapahtuvat sääntelyneuvoston laitosrekisteriin kirjatuissa teurastamoissa ja leikkaus- ja pakkauslaitoksissa.

Sääntelyneuvosto määrittää ruhojen luokituskomitean välityksellä ruhot, jotka voivat saada suojatun maantieteellisen merkinnän B kohdan perusteella. Niihin laitetaan fyysinen tunniste ”Lechazo de Castilla y León”, jonka avulla suojattu tuote on tunnistettavissa.

Kaikissa suojatun maantieteellisen merkinnän saaneissa ruhoissa, jotka toimitetaan myytäviksi, on oltava tällainen fyysinen tunniste, jossa on aina sääntelyneuvoston logo, teurastuspäivä ja tunnistenumero ja jota ilman ruhoja ei voida myydä.

Riippumatta siitä, millaisessa pakkauksessa palat toimitetaan myytäviksi, ne varustetaan sääntelyneuvoston antamilla numeroiduilla sineteillä, jotka kiinnitetään tilalla sääntelyneuvoston vahvistamien sääntöjen mukaisesti ja tavalla, joka estää niiden käyttämisen uudelleen.

Fyysisten tunnisteiden, etikettien ja sääntelyneuvoston valvontaelementtien sisältämien tietojen on aina oltava yhdenmukaisia.

SMM:llä suojattuja ruhoja saavat toimittaa ainoastaan sääntelyneuvoston rekisteröimät laitokset, jotta ruhojen laatu ei heikkene eikä vahingoita asianomaisen suojatun maantieteellisen merkinnän mainetta.

Muutetaan seuraavasti:

SMM:n piiriin kuuluvia juottokaritsoja voivat tuottaa ainoastaan lammastilat, jotka on kirjattu asiaankuuluviin virallisiin rekistereihin ja jotka voivat taata eläinrotujensa puhtauden.

Tilojen on sijaittava määritellyllä maantieteellisellä alueella ja juottokaritsojen on synnyttävä ja kasvettava kyseisillä tiloilla ilman muuta ravintoa kuin emonmaito.

Karitsat tunnistetaan voimassa olevan lainsäädännön mukaisesti ennen niiden vientiä pois tilalta, ja tunnisteeseen on sisällyttävä SMM-logo.

Karitsat kuljetetaan teurastamoon asianmukaisesti hyväksytyillä ajoneuvoilla, ja eläinten mukana on oltava niiden saateasiakirjat.

Suojatun lihan teurastus, jälkikäsittely, leikkaaminen, pakkaaminen ja jakelu suoritetaan yksinomaan sellaisten toimijoiden laitoksissa, jotka on kirjattu valvontaelimen rekistereihin.

Myytäväksi toimitetun tuotteen on oltava jatkuvasti tunnistettavissa, ja fyysisten tunnisteiden, etikettien ja muiden valvontaelementtien sisältämien tietojen on oltava yhdenmukaisia. Tunnistaminen toteutetaan teurastamossa.

SMM:llä suojattua lihaa saavat toimittaa ainoastaan rekisteröidyt toimijat, jotta sen laatu ei heikkene eikä vahingoita asianomaisen SMM:n mainetta.

Kaikkien toimijoiden on pystyttävä

a) yksilöimään kaikkien vastaanottamiensa juottokaritsalähetysten toimittaja, määrä ja alkuperä,

b) yksilöimään merkinnöillä varustettujen ruhojen vastaanottaja, määrä ja määräpaikka,

c) määrittämään yhteys jokaisen a alakohdassa tarkoitetun eläviä karitsoja sisältävän lähetyksen ja b alakohdassa tarkoitetun merkinnöillä varustettuja ruhoja sisältävän lähetyksen välillä.

Juottokaritsojen tuotantoa, kuljetusta, teurastusta ja jälkikäsittelyä sekä ruhojen luokitusta valvotaan.

Lihan aistinvaraisten ominaisuuksien valvonta suoritetaan sellaisessa laboratoriossa tehtävillä analyyseilla, jolla on tarvittavat kokemus, laitteet, infrastruktuuri ja henkilöstö kyseisten tehtävien hoitamiseen.

Muutos 6

Tuotantomenetelmä:

Tämä kohta on uudistettu perinpohjaisesti: siitä on poistettu osat, jotka jo mainitaan muissa kohdissa tai jotka vastaavat voimassa olevan lainsäädännön säännöksiä tai kieltoja.

Maininta eläinten kuljettamisesta teurastamoon aamuisin on poistettu, koska teurastamot toimivat nykyisin jatkuvatoimisesti.

Maininta eläinten teurastamisesta viimeistään 10 tuntia niiden teurastamoon tulon jälkeen on poistettu ja korvattu viittauksella voimassa olevan lainsäädännön mukaiseen määräaikaan.

Lisäksi kohdassa ilmoitetaan tästä lähtien lämpötilat, joissa liha on säilytettävä voimassa olevassa lainsäädännössä tämän tyyppisille tuotteille vahvistettujen raja-arvojen mukaisesti, ja määrätään, että merkinnöillä varustettujen ruhojen myynti voi tapahtua enemmän kuin kahdeksan päivää teurastuksen jälkeen, jos ruhot on pakattu olosuhteissa, jotka pidentävät niiden säilyvyysaikaa.

Viittaukset sääntelyneuvoston myöntämään lupaan tai sen toteuttamaan valvontaan on poistettu, jotta ei aiheutettaisi rajoituksia tavaroiden vapaaseen liikkuvuuteen ja palvelujen tarjoamisen vapauteen.

Tuote-eritelmän nykyinen sanamuoto:

SMM:llä suojatut ruhot on saatu B kohdassa mainittuihin rotuihin ja niiden risteytyksiin kuuluvista juottokaritsoista, joita on ruokittu yksinomaan emonmaidolla.

Sääntelyneuvosto voi vahvistaa pakollisia vaatimuksia, jotka koskevat kasvatuskäytäntöjä ja karjan käsittelyä sekä emojen ruokinnassa käytettävien rehujen laatua.

Lampaille ei missään tapauksessa voida antaa kasvua edistäviä aineita tai muita vastaavia tuotteita.

Teurastus ja ruhojen jälkikäsittely tapahtuvat Kastilia ja Leónin itsehallintoalueella.

Eläimet kuljetetaan teurastamoon asianmukaisesti hyväksytyillä ajoneuvoilla huolehtien siitä, että eläimet eivät vahingoitu eikä niitä häiritä tavalla, joka voisi vaikuttaa niiden kuntoon ja fyysiseen koskemattomuuteen.

Kuljetuksen aikana eläimiä ei lyödä eikä sullota eikä niitä tartuta nahasta. Kuljetus tapahtuu aamulla, mieluiten aikaisin, ja pitkiä matkoja vältetään.

Jos SMM:llä suojattaviksi tarkoitetut lampaat ovat keräysalueella samaan aikaan muiden lampaiden kanssa, ne on kuljetettava ajoneuvossa erillisissä häkeissä ja sijoitettava erillisille alueille lepoaikoina.

Lepoajan on oltava mahdollisimman lyhyt ja se on kaikissa tapauksissa määritettävä sääntelyneuvoston teknisen yksikön kanssa.

Kaikki SMM:llä suojattaviksi tarkoitetut eläimet teurastetaan sinä päivänä, jona ne tulevat teurastamoon ja viimeistään 10 tunnin kuluessa tulosta.

Ne teurastetaan erillään muista eläimistä.

Niiden eläinten teurastuksen ja/tai käsittelyn, joiden ruhot todennäköisesti suojataan SMM:llä, on tapahduttava laitoksissa, jotka on asianmukaisesti ilmoitettu vastaavissa rekistereissä kyseisiin tarkoituksiin ja hyväksytty kansallisilla markkinoilla ja EU:ssa voimassa olevien säännösten mukaisesti.

Pää on kaikissa tapauksissa katkaistava ylemmän niskanivelen etupuolelta.

Ruhoja jäähdytetään kylmähuoneissa 4 °C:n lämpötilassa teurastusta seuraavaan päivään. Sen jälkeen ruhoja on säilytettävä jäähdytyshuoneissa 1 °C:n lämpötilassa enintään 5 päivän ajan.

Myyntiaika on enintään kahdeksan päivää teurastuksesta.

Muutetaan seuraavasti:

Juottokaritsojen on synnyttävä ja ne on kasvatettava rekisteröidyillä lammastiloilla eikä niitä saa viedä pois tiloilta ennen niiden myyntiä.

Juottokaritsoja ruokitaan yksinomaan emonmaidolla.

Karitsojen kuljetusaika teurastamoon on voimassa olevan lainsäädännön tai sen korvaavan säännön mukainen.

Jos SMM:llä suojattaviksi tarkoitetut lampaat ovat keräysalueella samaan aikaan muiden lampaiden kanssa, ne on kuljetettava siten, että nämä kaksi ryhmää eivät sekoitu toisiinsa.

Kaikki SMM:llä suojattavat eläimet teurastetaan voimassa olevassa lainsäädännössä vahvistetun ajan kuluessa ja erillään muista eläimistä.

Teurastus, jälkikäsittely ja/tai leikkaaminen suoritetaan laitoksissa, jotka on asianmukaisesti ilmoitettu vastaavissa rekistereissä kyseisiin tarkoituksiin.

Tapauksen mukaan pää katkaistaan ylemmän niskanivelen etupuolelta.

Teurastuksen jälkeen ruhot jäähdytetään teurastamossa 1–7 °C:n lämpötilassa niiden markkinoille saattamiseen asti.

Lihan myyntiaika on tämän tuote-eritelmän mukaisesti enintään kahdeksan päivää teurastuksesta. Jos liha myydään pakattuna tai säilytetään olosuhteissa, jotka pidentävät sen säilyvyysaikaa, myyntiaika voi olla pidempi edellyttäen, että kohdassa ”Tuotteen kuvaus” kuvatut ominaisuudet eivät muutu.

Muutos 7

Merkinnät:

Tässä kohdassa kuvataan vähimmäistiedot, jotka merkinnöissä on oltava. Niihin lisätään SMM:n ”Lechazo de Castilla y León” uusi, vuodesta 2011 alkaen käytetty logo ja niistä poistetaan viittaukset sääntelyneuvoston myöntämään lupaan tai sen toteuttamaan valvontaan, jotta ei aiheutettaisi rajoituksia tavaroiden vapaaseen liikkuvuuteen ja palvelujen tarjoamisen vapauteen.

Tuote-eritelmän nykyinen sanamuoto:

Kaikissa ”Lechazo de Castilla y León” -ruhoissa, jotka toimitetaan myytäviksi, on oltava fyysinen tunniste, jossa on aina sääntelyneuvoston logo, teurastuspäivä ja tunnistenumero ja jota ilman ruhoja ei voida pitää kaupan kyseisen SMM:n mukaisina.

Riippumatta siitä, millaisessa pakkauksessa palat toimitetaan myytäviksi, niissä on sääntelyneuvoston antama numeroitu fyysinen takuutunniste, joka on kiinnitetty siten, että sitä ei voi käyttää uudelleen.

Sääntelyneuvoston on hyväksyttävä etukäteen merkinnät, joiden mukaisesti ”Lechazo de Castilla y León” -karitsaa pidetään kaupan.

Muutetaan seuraavasti:

Kaikissa SMM:n ”Lechazo de Castilla y León” puitteissa myytäviksi toimitettavissa ruhoissa ja/tai pakkauksissa on oltava fyysinen takuutunniste, jossa on ainakin nimitystä vastaava logo, teurastuspäivä ja tunnistenumero ja joka on kiinnitetty siten, että sitä ei voida käyttää uudelleen.

Nimityksen logo on seuraava:

Muutos 8

Valvontaelin:

Valvontaelin on vastedes Instituto Tecnológico Agrario de Castilla y León (Kastilia ja Leónin maatalousteknologiainstituutti), joka toimii toimivaltaisena viranomaisena.

Tuote-eritelmän nykyinen sanamuoto:

Kokoonpano:

Suojatun maantieteellisen merkinnän ”Lechazo de Castilla y León” valvonnan toteuttamisesta vastaa sääntelyneuvosto, joka on tuotantoalan edustajista koostuva ammattialakohtainen elin.

Sen kokoonpano on seuraava:

— puheenjohtaja,

— varapuheenjohtaja,

— viisi jäsentä, jotka edustavat karjankasvattajia,

— viisi jäsentä, jotka edustavat teollisuussektoria,

— tekninen jäsen, joka edustaa viranomaista.

Jäsenet valitaan demokraattisilla vaaleilla neljän vuoden välein.

Toimivaltuudet:

a. aluetasolla: tuotanto- ja jalostusalueet;

b. tuottajien tasolla: SMM:n piiriin kuuluvat tuotteet kaikissa tuotanto-, jalostus-, kuljetus- ja myyntivaiheissa;

c. henkilötasolla: eri rekistereihin merkityt henkilöt.

Tehtävät/roolit:

— eri rekisterien laatiminen ja valvonta,

— suojatun lihan tuotannon, pakkaamisen ja laadun ohjaaminen, seuranta ja valvonta. Valvonnan ja seurannan toteuttavat asianomaisen viranomaisen hyväksymät tuottajista ja valmistajista riippumattomat tarkastajat,

— tuotteen arviointi,

— suojatun maantieteellisen merkinnän edistäminen ja puolustaminen,

— toimiminen täydellä oikeudellisella vastuulla ja valmiudella velvoitteiden täyttämisessä ja oikeudenkäynneissä, edustus- ja puolustamistehtävän hoitaminen asianomaisen nimityksen yleisten etujen hyväksi.

Muutetaan seuraavasti:

Instituto Tecnológico Agrario de Castilla y León Ctra. de Burgos Km 119. Finca Zamadueñas 47071 Valladolid Valladolid ESPANJA Puh. +34 983412034 Faksi +34 983412040 Sähköposti: controloficial@itacyl.es

Instituto Tecnológico Agrario de Castilla y León -laitoksen elintarvikkeiden laatua ja edistämistä käsittelevä osasto toimii toimivaltaisena viranomaisena, jonka vastuulla on tuote-eritelmän noudattamisen sekä Kastilia ja Leónin maatalouslaissa 1/2014 (Ley 1/2014, de 19 de marzo, Agraria de Castilla y León) säädetyn seuraamusjärjestelmän soveltamisen valvonta.

YHTENÄINEN ASIAKIRJA

”Lechazo de Castilla y León”

EU-nro: PGI-ES-02188 – 26.9.2016

SAN ( ) SMM ( X )

1. Nimi

”Lechazo de Castilla y León”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Tuote on peräisin lampaan joko uros- tai naaraspuolisesta karitsasta, joka on syntynyt ja kasvatettu Kastilia ja Leónin itsehallintoalueen alueella, on rotua Churra, Castellana tai Ojalada tai näiden rotujen risteytys ja jota on ruokittu yksinomaan emonmaidolla.

Suojattu maantieteellinen merkintä ”Lechazo de Castilla y León” kattaa ruhot, joilla on seuraavat ominaisuudet:

— ruhon paino: 4,5–7 kg. Jos ruho tarjotaan päineen ja sisälmyksineen, paino on 1 kg:n suurempi.

— ruhon luokitus: luokka A, korkea laatu lampaanruhojen luokittelua koskevien voimassa olevien EU:n sääntöjen mukaisesti;

— tarjontamuodot: ruho päineen ja sisälmyksineen, ruho ilman päätä ja sisälmyksiä, puoliruho ja ensimmäiset palat;

— lihakkuus: rakenne suoraviivainen tai hieman kupera, mittasuhteet tasapainoiset ja muodot lievästi pyöreät;

— rasvan ominaisuudet: ulkoinen rasva vahamaisen valkoista. Vatsapaita päällystää ruhon. Vähintään puolet munuaisten pinnasta on rasvan peitossa;

— lihan väri: helmiäisenvalkoinen tai hennon vaaleanpunainen.

— lihan ominaisuudet: hyvin murea liha, jossa on vähän lihaskudosten välistä rasvaa, erittäin mehevä ja pehmeärakenteinen.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Määritellyn maantieteellisen alueen sänkipeltojen ja luonnonniittyjen hyödyntämiseksi emoja ruokitaan laiduntamalla kesäkaudella viljankorjuun ja alkusyksystä tehtävän kynnön välillä.

Kevään alusta talven alkuun lampaiden ruokinnassa hyödynnetään muita niittyjä, joilla kasvaa Kastilia ja Leónin itsehallintoalueelle tyypillisiä kasveja.

Talvella kasvukauden ulkopuolella ja ruokintatarpeen ollessa suurempi (poikiminen ja imetys) sekä ajanjaksoina, jolloin ravinnosta on pula epäedullisten sääolosuhteiden vuoksi, perusravintoannosta voidaan täydentää lisäravinnolla, joka koostuu viljoista, palkokasveista ja rehusta unionissa voimassa olevan lainsäädännön mukaisesti.

SMM:n piiriin kuuluviksi tarkoitetut eläimet pysyvät emojensa kanssa ja käyttävät teurastukseen asti ravinnokseen ainoastaan emonmaitoa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Eläimet syntyvät ja ne kasvatetaan, teurastetaan ja jälkikäsitellään määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikissa SMM:n ”Lechazo de Castilla y León” puitteissa myytäviksi toimitettavissa ruhoissa ja/tai pakkauksissa on oltava fyysinen takuutunniste, jossa on ainakin nimitystä vastaava logo, teurastuspäivä ja tunnistenumero ja joka on kiinnitetty siten, että sitä ei voida käyttää uudelleen.

Nimityksen logo on seuraava:

4. Maantieteellisen alueen tarkka rajaus

Määritelty maantieteellinen alue käsittää koko Kastilia ja Leónin itsehallintoalueen.

5. Yhteys maantieteelliseen alueeseen

Maantieteellisen alueen ja tuotteen ”Lechazo de Castilla y León” välinen yhteys perustuu nimityksen maineeseen ja perinteiseen tuotantomenetelmään, jonka mukaan eläimiä ruokitaan yksinomaan emonmaidolla, mikä yhdessä rotujen Churra, Castellana ja Ojalada käytön kanssa antaa lihalle sen erityiset omaispiirteet.

SMM:llä suojattujen ruhojen tuotantoon tarkoitetun, kolmeen alkuperäiseen rotuun (Churra, Castellana ja Ojalada) kuuluvan lammaskarjan tuotantoalue käsittää koko Kastilia ja Leónin alueen. Kyseisen alueen ilmastossa talvet ovat tyypillisesti ankaria ja pitkiä, silloin on usein tiheää sumua ja pakkasia sekä aikaisin että myöhään talvella. Säältään epätasaiset kesät ovat lyhyitä, ja silloin seuraavat toisiaan kylmät ja toisaalta kuumat ja kuivat jaksot. Useimmilla tasankoalueilla sademäärät ovat pieniä, ja ero tasankojen sään suhteellisen tasaisuuden ja vuoristovyöhykkeiden huomattavien säänvaihtelujen välillä ovat suuret.

Kastilia ja León on Espanjan alue, jolla maatalous on enimmäkseen viljanviljelyä ja jolla ei infrastruktuuriin liittyvien rajoitteidensa vuoksi ole paljon mahdollisuuksia muuttaa tuotantosuuntaansa. Määritellyn alueen kokonaispinta-alasta 66,5 prosenttia on alueen keskiosissa korkealla sijaitsevaa tasankoa, jolla viljellään pääasiassa viljakasveja. Alemmalla sijaitsevalla reunavyöhykkeellä, jolla sademäärät ovat suurempia, on myös viljapeltoja (sänkipeltoja) ja monipuolisia luonnonniittyjä. Niityt koostuvat heinästä, jota kasvaa luonnonvaraisena joutomaalla ja kesannolla, ja ravintovaroista, joita tarjoavat eri pensaslajit kuten kanervakasvit, kistukset (Cistus ladeniferus ja laurifolius), jotka ovat tiheikköjen vallitsevat lajit suurimmassa osassa aluetta, samoin kuin huulikukkaiskasvit ja palkokasvit (väriherneet, kistus, piikkiherne), timjami sekä muut tunnusomaiset kasvit kuten orakko (Ononis tridentata). Laajoilla subalpiinisilla niityillä ovat vallitsevina jäkki (Nardus stricta) ja nata (Festuca).

Pinnanmuodostus ja ilmasto ovat vaikuttaneet maatalousalan kehittymiseen sekä niistä johtuvien rajoitteiden että niiden tarjoamien tuotantomahdollisuuksien kautta. Lämpötilan vaihtelut ovat rajoittaneet viljelykasvien valikoiman niihin kasveihin, jotka eivät ole lämmön suhteen vaateliaita (viljat, maissi, auringonkukka, sinimailanen jne.), ja kesäkuukausien vähäisemmistä sateista johtuva vedenpuute on tehnyt kastelusta kesällä välttämätöntä. Viljojen viljely on siksi monilla alueilla ollut maanviljelijöiden ainoa tuotantovaihtoehto ympäristöolosuhteiden vuoksi, ja lampaankasvatus on ollut paras tapa hyödyntää sänkipeltoja ja lyhytaikaisia kastelemattomia niittyjä. Churra-, Castellana- ja Ojalada-rodut ovat erinomaisen sitkeytensä ansiosta parhaiten sopeutuneita näihin olosuhteisiin.

Koska runsasravinteiset niityt, joita olisi käytettävissä tasaisesti pitkin vuotta ja joiden turvin voitaisiin ruokkia ja tuottaa hyvin ravittuja karitsoja, ovat harvinaisia, karjankasvatuksessa on suuntauduttu enemmän maidontuotantoon, mistä syystä karitsat teurastetaan hyvin nuorina.

Salamancan maakunnassa, Las Batuecasin kunnassa sijaitsevat kalliomaalaukset, jotka ovat peräisin kelttiläisvalloituksen ajalta, ovat vanhin todiste lampaankasvatuksesta nykyisen Kastilia ja Leónin alueella. Laajaan kukoistukseen lampaankasvatus nousi kuitenkin sitten, kun kuningas Alfonso X viisaan valtakaudella perustettiin Honrado Concejo de la Mesta de Pastores (lammaspaimenten neuvosto). Se oli lampaankasvattajien muodostama ryhmä, joka suunnitteli laidunten jakautumisen, luonnonvarojen käyttöä koskevan aikataulun jne.

Alueen fyysiset ominaispiirteet sekä Kastilia ja Leónin luontoon ja ihmisen toimintaan liittyvät tekijät ovat muokanneet perinteisen tuotantojärjestelmän, jossa harjoitetaan laajaperäistä ja puoli-intensiivistä karjankasvatusta ja jolle on ominaista luonnonniittyjen ja luonnonvarojen käyttö. Lammastiloilla siitoseläimiä kasvatetaan sekajärjestelmällä osittain eläinsuojissa ja osittain laiduntamalla, ja karitsoja ruokitaan yksinomaan emonmaidolla. Alkuperäisrodut Churra, Castellana ja Ojalada sekä niiden risteytykset soveltuvat parhaiten tähän tuotantojärjestelmään, ja niistä saadaan ensiluokkaista lihaa, joka yksinomaan emonmaitoon perustuvan karitsojen ruokinnan ansiosta on erittäin valkeaa ja mureaa ja jossa on vähän lihaskudosten välistä rasvaa.

Tuotantojärjestelmä ja varhainen teurastusikä ovat määräytyneet paikalliseen ympäristöön liittyvien rajoitteiden, käytettyjen pienikokoisten rotujen ominaispiirteiden sekä alueelle tiiviisti juurtuneiden kasvatusperinteiden mukaisesti. Juottokaritsan teurastusikä ja -paino puolestaan vaikuttavat lihan rasvapitoisuuteen ja rasvan rakenteeseen sekä lihan väriin, makuun ja aromiin.

Teurastus varhaisessa iässä ja ruokinta emonmaidolla antavat ”Lechazo de Castilla y León” -juottovasikan lihalle sille tyypillisen helmenvalkean tai hennon vaaleanpunaisen värin. Lihalle ominainen mureus ja mehukkuus johtuvat karitsojen alhaisesta painosta teurastushetkellä ja niiden ravinnokseen käyttämästä emonmaidosta. Näiden kahden tekijän ansiosta lihan kollageeni on kypsennettäessä vähemmän sitkeää ja se on siksi mureampaa.

Juottovasikoiden ruhoissa on myös suurempi osuus luuta kuin lihaa, koska eläimet ovat hyvin nuoria eivätkä niiden lihakset ole kasvaneet täyteen mittaansa. Tämä selittää myös lihaskudosten välisen rasvan vähäisen määrän.

Vaikka ”Lechazo de Castilla y León” -juottovasikat teurastetaan varhaisessa iässä, niiden sisäinen ja ulkoinen rasvaisuus on suhteellisen suuri. Se johtuu siitä, että maidon nauttiminen ”ad libitum” antaa ylimääräistä energiaa, joka yhdessä käytettävien rotujen hidaskasvuisuuden kanssa muodostaa rasvakertymää. Rasvakerros, joka peittää vähintään puolet karitsojen munuaisten pinnasta, on todiste siitä, että ravintona on käytetty yksinomaan emonmaitoa. Tämä väriltään vahamaisen valkea ulkoinen rasva antaa lihalle hyvin omaleimaisen aromin.

”Lechazo de Castilla y León” -juottovasikat vastaavat kuluttajien suureen kysyntään erittäin keveistä ruhoista, joiden rasvapitoisuus on pieni ja joiden liha on väriltään vaaleaa, minkä vuoksi niitä voidaan myydä korkeaan hintaan.

Perinteiseen tapaan paistettu karitsa on ollut vuosisatojen ajan Kastilia ja Leónin ruokakulttuurin suosikkiruokalaji. Se on ollut ja on edelleen paras tapa juhlistaa tapahtumia ystävien ja perheen kesken.

Juottovasikka esiintyy myös keittokirjoissa (Secretos de los Chefs: técnicas y trucos de 50 estrellas Michelín (keittiömestarien salaisuudet: 50 Michelin-tähden vinkit ja menetelmät) Bon Vivant, 2008, esipuhe: Ferran Adrià) ja ruokalehdissä (De Origen, Carnicas 2000, Eurocarne, Siburitas, Argi, la guía de Turismo gastronomito de España 2009 de Anaya jne.) sekä Kastilia ja Leónin juottokaritsaan erikoistuneiden paistimestareiden järjestön julkaisemassa karitsanpaistikäsikirjassa.

Sen laatuun viitataan myös eräissä tutkimuksissa, kuten Zaragozan yliopiston eläinlääketieteellisessä tiedekunnassa tehdyssä tutkimuksessa, joka koski eurooppalaisten eri lammastyyppien lihan laadun ja koostumuksen määrittämistä ja käyttökelpoisuutta suhteessa kuluttajien mieltymyksiin. Sen mukaan kuluttajien suosikki on juottovasikka.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/registros/2017_05_10_Pliego_Lechazo_I_G_P.pdf